
  Forord til første utgave


  Gjennom en årrekke har vi praktisert som veiledere i ulike sammenhenger, både innen utdanningsfeltet og av profesjonsutøvere på ulike felt. Våre praktiske erfaringer som veiledere har vi fra skole og barnehage, fra helse- og sosialfeltet, fra veiledning i frivillige organisasjoner, av ledere og av terapeuter, for å nevne noe. Vi har også begge erfaring fra veiledning på veiledning i ulike sammenhenger. I boka Mellom ordene – kommunikasjon i profesjonell praksis (Gyldendal Akademisk, 2011) presenterte vi et systemisk grunnlag for arbeid som profesjonsutøvere. I boka Kommunikasjon og veiledning (Universitetsforlaget, 2014) skrev Inger om Gregory Batesons kommunikasjonsteori, og om gruppeveiledning med utgangspunkt i denne teorien. I denne boka går vi videre og presenterer et bredere systemisk grunnlag for arbeid med veiledning. Vi går også grundigere til verks på utvalgte elementer i veiledningsvirksomheten, og boka kan leses i forlengelsen av de to andre bøkene.


  Vi har valgt «Systemisk veiledning i profesjonell praksis» som tittel, og vil med det vise at vi skriver oss inn i en systemisk forståelse av praksis. Vi tenker også at den veiledningen vi skriver om, kan være relevant både for ulike profesjoner og i tverrprofesjonelle sammenhenger.


  Omslagsbildet er av en stuper. På forsiden av Mellom ordene står stuperen på hendene, klar til å kaste seg utfor. Nå har han kastet seg utfor og er i lufta. Han har ikke landet. Og vil aldri lande? Veiledningsfeltet er komplekst og mange­tydig, med mange ulike praksiser, og denne boka er et bidrag til dette mangfoldet.


  I arbeidet med teksten har vi fått verdifulle innspill fra Halvor de Flon. Takk til Liv Hauglin for bilder. Å ha Ellen Aspelund som redaktør for boka er en støtte og en glede.


  Lilleaker, 11. juni 2017


  Inger Ulleberg og Per Jensen


  


  Forord til andre utgave


  Det har gått en del år siden denne boka kom i første utgave. Vi har begge skrevet andre tekster i mellomtiden – både hver for oss og sammen. I tillegg har vi gjort nye erfaringer som veiledere. Både skriving, lesing og praksis har bidratt i revisjonsarbeidet av denne boka.


  Vi har begge fått et økt fokus på metakommunikasjon i veiledning – både i forståelsen av kommunikasjonsprosesser og som praktiske grep i veiledningsarbeidet. Derfor har dette temaet fått et eget kapittel i denne utgaven. Det er en fortsettelse og utvidelse av systemisk grunnlagsforståelse. Videre har vi samlet alt om spørsmålsstilling i et eget kapittel. I tillegg har vi et kapittel om å lytte i veiledning. Disse temaene blir vi aldri ferdige med, og de står sentralt i vårt arbeid som veiledere.


  For øvrig er det gjort mindre endringer gjennom hele boka. Magritt Lundestad har lest første utgave med et våkent blikk og kommet med gode innspill til revisjonsarbeidet. Som alltid er Ellen Aspelund til uvurderlig inspirasjon, motivasjon og hjelp på alle nivåer – fra språklige til faglige til strukturelle innspill! Makan til grundig lesing og konstruktive kommentarer skal man lete lenge etter!


  Lilleaker, 3. oktober 2024


  Inger Ulleberg og Per Jensen

  Innledning


  Tittelen på boka er «Systemisk veiledning i profesjonell praksis». For å avklare retning, ramme og innhold for boka vil vi se nærmere på de sentrale ordene i tittelen, og se hvilket innhold disse begrepene kan ha i denne sammenheng.


  Begrepene som utgjør tittelen på boka er mangetydige, løse, upresise og komplekse. Vi vil se på dem fra ulike vinkler og gjennom det gi dem et innhold som kan være en ramme for arbeidet med veiledning og som veileder.


  Veiledning er et upresist og omfattende begrep på mangfoldige virksom­heter. Vi vil i denne boka ha oppmerksomheten rettet mot veiledningssamtaler i forbindelse med profesjonell praksis. Hensikten med veiledningen er at denne praksisen skal utforskes, utfordres, utvides og utvikles. I alle tilfeller dreier det seg om samtaler mellom profesjonsutøvere der veilederen har et spesielt ansvar og en definert rolle.


  Ulike veiledningssamtaler blir etablert og rammet inn på ulike måter, og hvert nytt veiledningsforhold er i grunnen unikt – på samme måte som alle pedagogiske og terapeutiske møter er unike. Relasjoner skapes i møtet, og den ene parten har ikke ensidig kontroll over hvordan relasjonen utvikler seg.


  Det er ikke en enkelt måte å håndtere alle oppgaver på. Toleranse for det som kan forville – flertydighet, engstelse, kaos, konflikt, ambivalens og paradokser – er nødvendig for ekspertise i hjelpeprofesjonene (Skovholt og Jennings, 2004, s. 19).


  Det er altså alltid levende mennesker som møtes i samtale, og relasjonene mellom dem utvikles i dette møtet. Personene møtes i kraft av å være profesjonsutøvere – leder, lærer, sykepleier, sosionom m.m. – og veileder. Alle deltakerne vil være til stede med sin forståelse av virkeligheten, og med sin personlige blanding av kunnskaper, erfaringer og verdier. De vil bringe sine faglige referanse­punkter så vel som sine private og personlige erfaringer inn i samtalen.


  Samtidig er veiledningen rammet inn av ytre faktorer – det samfunns­områ­det eller praksisfeltet den dreier seg om, den organisasjonen der den fin­ner sted, hvordan veiledningen er kommet i stand, hva som er rammene for veiledningen m.m. Kaare Skagens definisjon av veiledning kan romme noe av denne kompleksiteten, og minne oss om å ta høyde for de ulike sammenhengene veiledningen foregår innenfor. Skagen definerer veiledning:


  … som en dialogisk virksomhet som foregår i en sosial, kulturell og historisk sammenheng. Det er denne sammenhengen – som kan være en institusjon, altså en skole, et universitet eller en høyskole, eller en arbeidsplass – som definerer og setter grenser for veiledningens form og innhold (Skagen, 2004, s. 19).


  Som profesjonelle helse- og sosialarbeidere og pedagoger er vi alle deltakere i en rekke forskjellige samtaler. Det kan være faglige samtaler med kolleger, samtaler med klienter og elever, terapisamtaler, samtaler med samarbeidsparter, med ledere og eksperter på avgrensede problemer. Veiledningssamtaler adskiller seg fra de fleste andre samtaler ved at de tar utgangspunkt i aspekter ved vårt forhold til selve arbeidet. Det finnes en rekke former for veiledning, men det de fleste har felles er at de søker å skape et rom hvor deltakernes forhold til arbeidet sitt står i fokus. Det er et sted hvor man reflekterer over tema som knytter seg til arbeidet og som knytter arbeidet sammen med personene det gjelder. Samtidig handler det om relasjonene til kolleger, til fag og organisasjoner og hvor disse relasjonene får rom til å utforskes, granskes og utfolde seg. Veiledning tar også ofte utgangspunkt i et utdanningsforløp, en arbeidsplass eller i en spesifikk faglig interesse hos deltakerne for eksempel som en del av en utdanning.


  Hva skal vi så kalle den eller de som blir veiledet? Vi finner ulike betegnelser innen ulike tradisjoner og fagfelt, som for eksempel kandidat (innen sykepleiefaglig veiledning), veiland, veisøker, deltaker, hjelpsøker, supervisand, konsultee, klient og bruker. I denne boka velger vi å bruke begrepet «veisøker» om den som er i fokus, den som presenterer sitt problem eller utfordring i veiledningen. Når veiledningen foregår i gruppe, kaller vi de andre i gruppa «deltakere», og det vil dermed variere hvem som er veisøker og hvem som er deltaker i de konkrete samtalene, men alle i gruppa skal oppleve å være i veisøkerrollen i løpet av den tiden – de månedene, det halve året eller året – veiledningen pågår.


  I noen tradisjoner og innenfor noen metoder brukes av og til metaforen «intervjuer» om veilederen. I denne boka veksler vi mellom begrepene «veileder» og «intervjuer», men vil understreke at intervjurollen i veiledning vil være anner­ledes og langt mer innholdsrik og omfattende enn slik vi tenker på et intervju i journalistikk. Vi befinner oss i en tradisjon der spørsmål aldri kan stilles nøytralt for å hente ut objektiv informasjon, og der samtale må forstås som samskaping av mening mellom de deltakende parter. La ikke vår bruk av metaforen «intervjuer» forstyrre lesingen.

